Keywords

Summary



Keywords

1. Maksusätted – Riigimaks – Imporditud toodete ja samasuguste kodumaiste toodete diskrimineerimise keeld – Samasugused tooted – Mõiste – Liikmesriigi turul olemasolevad kasutatud sõidukid ja sama liiki, samade tunnustega ja sama kulumisastmega kasutatud imporditud sõidukid – Hõlmamine

(ELTL artikkel 110)

2. Maksusätted – Riigimaks – Tasu, mida võetakse kasutatud imporditud mootorsõiduki esmasel registreerimisel või selles liikmesriigis juba registreeritud sõidukite omandiõiguse kohta esmase kande tegemisel – Lubatavus – Selliste sõidukite tasust vabastamine, mis on juba registreeritud ja millelt on makstud varem kehtinud tasu, mille Euroopa Kohus on tunnistanud liidu õigusega vastuolus olevaks – Lubamatus

(ELTL artikkel 110)

3. Eelotsuse küsimused – Tõlgendamine – Tõlgendatavate kohtuotsuste ajaline mõju – Tagasiulatuv jõud – Euroopa Kohtu kehtestatav piirang – Tingimused – Kohtuotsuse majanduslike tagajärgede olulisus asjaomasele liikmesriigile – Kriteerium, mis ei ole otsustav

(ELTL artikkel 267)

Summary

1. Vt otsuse tekst.

(vt punktid 30 ja 31)

2. ELTL artiklit 110 tuleb tõlgendada nii, et sellega ei ole vastuolus, kui liikmesriik kehtestab mootorsõidukitele tasu, mida võetakse imporditud kasutatud sõidukitelt nende esmasel registreerimisel selles liikmesriigis ning seal juba registreeritud sõidukitelt nende omandiõiguse kohta esimese kande tegemisel.

Selline maksustamiskord on teistest liikmesriikidest imporditud kasutatud sõidukite ja samasuguste riigis asuvate sõidukite, mis on juba asjaomases liikmesriigis registreeritud saastetasu maksmata, suhtes neutraalne.

ELTL artiklit 110 tuleb tõlgendada nii, et sellega on vastuolus, kui liikmesriik vabastab nimetatud tasust juba registreeritud sõidukid, millelt on makstud varem kehtinud tasu, mille Euroopa Kohus on tunnistanud liidu õigusega vastuolus olevaks.

Tasu maksmisest vabastamine ei asenda selle tasu koos intressidega tagasimaksmist.

Sellise maksuvabastuse toimel jääks kõnealune tasu maksmata asjaomases riigis asuva kasutatud sõiduki – mis on registreeritud selles liikmesriigis ajal, mil kohaldati varem kehtinud tasu, mis on tunnistatud liidu õigusega vastuolus olevaks – omandiõiguse kohta esimese kande tegemisel, samas kui seda tuleb alati tasuda teistest liikmesriikidest imporditud sõidukite registreerimisel. Selline maksuvabastus paneb järelikult riigis asuvate kasutatud sõidukite müügi soodsamasse ja samasuguste sõidukite importimise ebasoodsamasse olukorda.

Lisaks, sõiduki registreerimisel makstud tasu sisaldub sõiduki väärtuses. Juhul, kui liikmesriigis registreeritud sõiduk, millelt on tasu makstud, müüakse seejärel samas liikmesriigis kasutatud sõidukina, sisaldab selle turuväärtus registreerimismaksu jääkväärtust. Kui sõiduki registreerimismaks, mida tuleb tasuda sama liiki, samade tunnuste ja sama kulumisastmega imporditud kasutatud sõidukitelt, ületab nimetatud jääkväärtust, on tegu ELTL artikli 110 rikkumisega. Erinev maksukoormus võib soodustada siseriiklikul turul olevate kasutatud sõidukite müüki ja seega muuta sarnaste kasutatud sõidukite impordi ebasoodsamaks.

Seega, kuna riigis asuvate kasutatud sõidukite registreerimisel varem kehtinud tasu, mis on tunnistatud liidu õigusega vastuolus olevaks, tuleb antud juhul koos intressidega tagasi maksta nii, et oleks taastatud tasu võtmisele eelnenud olukord, tuleb lähtuda sellest, et see ei sisaldu enam nende sõidukite hinnas. Järelikult selle tasu jääkväärtus, mis jääb eespool viidatud ajavahemikus registreeritud riigis asuvate kasutatud sõidukite väärtuse hulka, on null ning on seetõttu igal juhul madalam registreerimismaksust, mida võetakse sama liiki, samade tunnustega ja sama kulumisastmega imporditud sõidukilt. Selline olukord on ELTL artikliga 110 vastuolus.

(vt punktid 43, 47–51 ja resolutsioon)

3. Vt otsuse tekst.

(vt punktid 53–57)